《哭薛榆溆同舍》
宋代·林景熙

桂死月亦灰，鹏枯海为陆。自我哭斯文，老泪几盈掬。

故国忽春梦，故人复霜木。矫矫榆溆君，白首尚儒服。

解后一写心，乾坤两眉蹙。无力能怒飞，有道欲私淑。

忆游东浦云，马帐肯同宿。孤灯照寒雨，萧萧半窗竹。

君器硕以方，有如舟万斛。敛华就本根，耆年谓可卜。

昨别犹是人，今乃在鬼录。为善未必遐，呜呼真宰酷。

往年海若怒，风涛卷人屋。脱身鲸鱼吻，长寐固应熟。

寡妻泣帷荒，有子继经术。彼哉暴殄夫，食必馔金玉。

一士苜蓿肠，夺之胡忍速。问天天梦梦，秋声满岩谷。

作者简介：林景熙（1242～1310），字德暘，一作德阳，号霁山。温州平阳（今属浙江）人。南宋末期爱国诗人。咸淳七年（公元1271年），由上舍生释褐成进士，历任泉州教授，礼部架阁，进阶从政郎。宋亡后不仕，隐居于平阳县城白石巷。林景熙等曾冒死捡拾帝骨葬于兰亭附近。他教授生徒，从事著作，漫游江浙，是雄踞宋元之际诗坛、创作成绩卓著、最富代表性的作家，也是温州历史上成就最高的诗人。卒葬家乡青芝山。著作编为《霁山集》。